钦定古今图书集成/明伦汇编/官常典/第617卷 > 卢瑀
## 钦定古今图书集成/明伦汇编/官常典/第617卷 > 卢瑀

按《宁波府志》：“瑀字希玉，登成化五年进士，授刑科给
事中。疏罢淮扬贡赋十馀万缗，及西北勒市战马宿
弊。又劾巨珰田兴、梁芳等窃柄，引用奸僧继晓妖术
罔上事，直声大振。有温卫指挥戴勋，以遗孤为庶长
所孽，庶长赇结，当路多为之地。瑀知状，乃言于兵部
尚书马文升，事竟，直初未尝相闻也。已而勋颇知之”，
以二百金赙瑀母氏之丧，遂峻却之。服阕，升工科都
给事中。上《天变》忤旨，廷杖逮狱，出为长沙府通判。未
几，升真定府同知。诘暴抚良，能声籍籍。当道上其治
状，冢宰王恕见其考，旌异之。升广平府知府。广平故
牧马地，豪贵家数侵匿，而委其征于贫户。瑀乃划洗奸蠹，尽反豪贵家侵地，民困大起。兴学劝士，日进诸
生于庭，指授经义，三辅之地，尉然称儒林焉。有张参
将者，素以赀甲于郡，被诬系狱，前守嫌避，置不理。瑀
虑囚竟，按牍出之。比引年，张托其母，怀千金为寿，致
于帷廧。瑀觉，竟谢不受。既归，日与洪司马常辈结社，
赋诗为乐。瑀美丰仪，制行高洁，重交游，寡言笑，绝口
不谈人过。弱冠时，有邻女手制纨裤遗之，即毅然斥
去，终身不趾其门，知者重之。